Neukkusid hoiavad elus kaks põhilist emotsiooni, ainsad, mis talle on jäetud - hirm ja saamahimu. Kuna  neukkud on võõrdunud idealismist ja allutatud materialismile, siis on nad kergesti manipuleeritavad populistlike ideoloogiate poolt. Nii lõi ka kommunistlik ideoloogia paralleelmaailmad - materialistliku tegelikkuse järjekordade, ostulubade, defitsiidi ja madalakvaliteediliste sotsiaalteenustega ning idealistliku fatamorgaana õnnelikust elust, mida keegi ei uskunud, kuid kõik käitlesid kui normi. Inimlik kadedus on neukkude aksiomaatiline ühisosa - omamoodi naabrivalve, millega üleüldine hirm peab tagama  režiimi stabiilsuse. Totaalne meedia toodab meie aja kangelasi - kui kunagi olid nendeks Pavlik Morozov, Zoja Kosmodemjanskaja ja Aleksei Stahhanov, siis tänapäeva totaalne meedia toodab palju moodsaid inimesi meie keskelt - Bussi-Pirjo, Dressi-Toivo, Iglesiase-Anett, Farmi-Gabriel ja Nõia-Ints teiste hulgas. Nõukogude režiimi algperioodil üritas professor Ilja Ivanov inimahvi inimesega ristates aretada vastupidavat ja vähenõudlikku nõukogude sõdurit, kuid see eksperiment, vähemalt teadaolevalt, kukkus läbi.  Palju laiaulatuslikum sotsiaalne eksperiment õnnestus aga hiilgavalt. Kogu maa täitus neukkude, agressiivse ning ideoloogiliselt mõjutatava võõrliigiga, kes on edukalt suuteline kohanema ka lääne demokraatia tingimustega.